ԱՄՓՈՓԱԹԵՐԹ

«2026 ԹՎԱԿԱՆԻ ՀՈԿՏԵՄԲԵՐԻ 5-6-Ը ԵՐԵՎԱՆՈՒՄ ԿԱՅԱՆԱԼԻՔ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ - ՄԵԾ ԲՐԻՏԱՆԻԱՅԻ ԵՎ ՀՅՈՒՍԻՍԱՅԻՆ ԻՌԼԱՆԴԻԱՅԻ ՄԻԱՑՅԱԼ ԹԱԳԱՎՈՐՈՒԹՅՈՒՆ ԳՈՐԾԱՐԱՐ ՀԱՄԱԺՈՂՈՎԻ ԿԱԶՄԱԿԵՐՊՄԱՆ ՆՊԱՏԱԿՈՎ «ՕՔՍՖՈՐԴԻ ՇՐՋԱՆԱՎԱՐՏՆԵՐԻ ԲԻԶՆԵՍ ԱԿՈՒՄԲ» ՀԱՍԱՐԱԿԱԿԱՆ ԿԱԶՄԱԿԵՐՊՈՒԹՅԱՆԸ ԴՐԱՄԱՇՆՈՐՀ ՏՐԱՄԱԴՐԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» 
ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ 


	1. ՀՀ արտաքին գործերի նախարարություն
	30․09․2026

	
	№ № 1101/51044-26


	Առաջարկություններ և դիտարկումներ չկան

	2. ՀՀ կրթության, գիտության, մշակույթի և սպորտի նախարարություն
	01․10.2026

	
	N 01/17/36635-2026                                     

	Առաջարկություններ չկան

	3.  Բարձր տեխնոլոգիական արդյունաբերության և արհեստական բանականության նախարարություն
	01․10.2026

	
	N 01/14.1/6884-2026


	«Հայաստանի Հանրապետության 2026 թվականի պետական բյուջեի մասին» օրենքում վերաբաշխում կատարելու և Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ և լրացումներ կատարելու մասին ՀՀ կառավարության որոշման նախագծի և հավելվածների լրամշակված տարբերակները։

Առաջարկում եմ նախագծի հիմնավորումը համապատասխանեցնել ՀՀ կառավարության որոշման նախագծի բովանդակությանը և առաջարկված փոփոխություններին։

	Ընդունվել է

Կատարվել են համապատասխան փոփոխություններ։

	4.  ՀՀ ֆինանսների նախարարություն
	01․10․2026 

	
	N 04/5-2/25791-2026


	«2026 թվականի հոկտեմբերի 5-6-ը Երևանում կայանալիք Հայաստանի Հանրապետություն-Մեծ Բրիտանիայի և Հյուսիսային Իռլանդիայի Միացյալ Թագավորություն գործարար համաժողովի կազմակերպմանը ֆինանսական աջակցություն ցուցաբերելու և Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը․
Հաշվի առնելով, որ Նախագծով առաջարկվում է վերոնշյալ աշխատանքների կազմակերպման համար «Հայաստանի Օքսֆորդի շրջանավարտների բիզնես ակումբ» հասարակական կազմակերպությանը տրամադրել 50.0 մլն դրամ դրամաշնորհ, որի ֆինանսավորումն առաջարկվում է իրականացնել ՀՀ էկոնոմիկայի և ՀՀ բարձր տեխնոլոգիական արդյունաբերության և արհեստական բանականության նախարարություններին 2026 թվականի պետական բյուջեից հատկացված միջոցների հաշվին՝ յուրաքանչյուրի մասով 25.0 մլն ՀՀ դրամ, ներկայացնում ենք հետևյալ առաջարկությունները.
ա) ՀՀ բարձր տեխնոլոգիական արդյունաբերության և արհեստական բանականության նախարարության միջոցների հաշվին հատկացվելիք 25.0 մլն դրամի ֆինանսավորման հարցը կարգավորել ԲՏԱԱԲ նախարարության 1043 ծրագրի «11007. Շուկաների զարգացում և միջազգային համագործակցություն» կամ «11018. Պետական աջակցություն տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին» միջոցառումների գծով նախատեսված միջոցների հաշվին (ելնելով այդ միջոցառումների՝ 30.09.2026թ. դրությամբ փաստացի կատարողական ցուցանիշներից),
բ) համապատասխան փոփոխություններ և լրացումներ կատարել նաև ՀՀ կառավարության 25.12.2025թ. «Հայաստանի Հանրապետության 2026 թվականի պետական բյուջեի կատարումն ապահովող միջոցառումների մասին» N 1910-Ն որոշման NN 9 և 9.1 հավելվածներում:
Կից ներկայացվում է նաև տեղեկատվություն՝ ՀՀ կառավարության որոշման նախագծում նշված՝ ՀՀ 2026 թվականի պետական բյուջեով նախատեսված ծախսային ծրագրերի գծով ս.թ. սեպտեմբերի 30-ի դրությամբ կատարված ֆինանսավորման վերաբերյալ:

	Ընդունվել է
Ներկայացված առաջարկությունների վերաբերյալ հայտնում ենք, որ Նախագծով նախատեսվող փոփոխությունների արդյունքում համապատասխան բյուջետային ծրագրերի և միջոցառումների արդյունքային ցուցանիշների փոփոխություն չի նախատեսվում։
Մասնավորապես, ՀՀ էկոնոմիկայի նախարարության կողմից իրականացվող գործարար համաժողովների ցանկը հաստատվում է ՀՀ էկոնոմիկայի նախարարի համապատասխան հրամանով։ Հաշվի առնելով Հայաստանի Հանրապետություն–Մեծ Բրիտանիայի և Հյուսիսային Իռլանդիայի Միացյալ Թագավորություն գործարար համաժողովի կազմակերպման անհրաժեշտությունը՝ նշված հրամանում կկատարվեն համապատասխան փոփոխություններ գործարար համաժողովների ցանկում՝ արդյունքային ցուցանիշը պահպանելով անփոփոխ։
Միաժամանակ, Նախագծի լրամշակման շրջանակում Հայաստանի Հանրապետության 2026 թվականի պետական բյուջեի մասին օրենքի N 1 հավելվածի N 2 աղյուսակում կկատարվի վերաբաշխում, ինչպես նաև ՀՀ կառավարության 2025 թվականի դեկտեմբերի 25-ի N 1910-Ն որոշման համապատասխան հավելվածներում կկատարվեն անհրաժեշտ փոփոխություններ և լրացումներ՝ ֆինանսավորման աղբյուրների և բյուջետային հատկացումների համապատասխանեցումն ապահովելու նպատակով։



	5.  ՀՀ արդարադատության նախարարություն
	01․10․2026

	
	№/10.1.3/51783-2026


	«2026 թվականի հոկտեմբերի 5-6-ը Երևանում կայանալիք Հայաստանի Հանրապետություն-Մեծ Բրիտանիայի և Հյուսիսային Իռլանդիայի Միացյալ Թագավորություն գործարար համաժողովի կազմակերպմանը ֆինանսական աջակցություն ցուցաբերելու և Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ և լրացումներ կատարելու մասին» Կառավարության որոշման նախագիծը (այսուհետ՝ Նախագիծ), որի վերաբերյալ ներկայացվում են հետևյալ դիտարկումներն ու առաջարկությունները.
1. Նախագծով նախատեսվում է ֆինանսական աջակցություն ցուցաբերել 2026 թվականի հոկտեմբերի 5-6-ը Երևանում կայանալիք Հայաստանի Հանրապետություն - Մեծ Բրիտանիայի և Հյուսիսային Իռլանդիայի Միացյալ Թագավորություն գործարար համաժողովի կազմակերպմանը, ինչպես նաև փոփոխություններ և լրացումներ կատարել Կառավարության 2025 թվականի դեկտեմբերի 25-ի թիվ 1910-Ն որոշման մեջ։ Հարկ է նշել, որ «Նորմատիվ իրավական ակտերի մասին» օրենքի (այսուհետ՝ Օրենք) 13-րդ հոդվածի 1-ին մասի համաձայն՝ ենթաօրենսդրական նորմատիվ իրավական ակտն ունենում է նախաբան, որում նշվում է օրենսդրական իրավական ակտի հոդվածը կամ մասը, որը ներառում է Սահմանադրության 6-րդ հոդվածի 2-րդ մասով սահմանված լիազորող նորմեր: Մինչդեռ հարկ է նկատել, որ Նախագծի նախաբանում որպես որոշման ընդունման իրավական հիմք համապատասխան լիազորող նորմեր վկայակոչված չեն, այդ թվում՝ Կառավարության 2025 թվականի դեկտեմբերի 25-ի թիվ 1910-Ն որոշման մեջ փոփոխություններ և լրացումներ կատարելու մասով։ Հետևաբար՝ առաջարկվում է վերանայել Նախագծի նախաբանը՝ ապահովելով որոշման ընդունման իրավական հիմնավորվածությունը։
2. Նախագծի բովանդակությունն առաջարկվում է համապատասխանեցնել Նախագծի վերնագրին՝ հիմք ընդունելով «Նորմատիվ իրավական ակտերի մասին» օրենքի 12-րդ հոդվածի 1-ին մասի պահանջը: Մասնավորապես, Նախագծի վերնագրի համաձայն՝ նախատեսվում է համաժողովի կազմակերպմանը ցուցաբերել ֆինանսական աջակցություն, իսկ բովանադակության համաձայն՝ հասարակական կազմակերպությանը տրամադրել դրամաշնորհ:
3. Նախագծի 2-րդ կետով Հայաստանի Հանրապետության էկոնոմիկայի նախարարին և Հայաստանի Հանրապետության բարձր տեխնոլոգիական արդյունաբերության և արհեստական բանականության նախարարին հանձնարարվում է ապահովել սույն որոշման 1-ին կետով նախատեսված դրամաշնորհի տրամադրումը՝ յուրաքանչյուր նախարարության մասով 25.000.000 դրամի չափով։ Միաժամանակ, Նախագծի 4-րդ կետով Հայաստանի Հանրապետության էկոնոմիկայի նախարարին և Հայաստանի Հանրապետության բարձր տեխնոլոգիական արդյունաբերության և արհեստական բանականության նախարարին հանձնարարվում է սույն որոշումն ուժի մեջ մտնելուց հետո մեկշաբաթյա ժամկետում «Հայաստանի Օքսֆորդի շրջանավարտների բիզնես ակումբ» հասարակական կազմակերպության հետ կնքել յուրաքանչյուրի մասով 25.000.000 դրամի չափով դրամաշնորհի տրամադրման պայմանագիր։
Հաշվի առնելով, որ Նախագծի 2-րդ և 4-րդ կետերով Էկոնոմիկայի նախարարին և Բարձր տեխնոլոգիական արդյունաբերության և արհեստական բանականության նախարարին որոշակի հանձնարարականներ են տրվում դրամաշնորհի տրամադրման և հասարակական կազմակերպության հետ պայմանագրերի կնքման հետ կապված, նպատակահարմար է նշված կետերը միավորել մեկ կետում՝ առանձին ենթակետերի տեսքով։
Նշված կետերում նաև առաջարկվում է հստակեցնել «յուրաքանչյուր նախարարության մասով» և «յուրաքանչյուրի մասով» ձևակերպումները՝ ապահովելով բովանդակային մտքի որոշակիությունը։
Միաժամանակ, հայտնում ենք, որ Նախագիծը «Նորմատիվ իրավական ակտերի մասին» օրենքի 6-րդ հոդվածով նախատեսված կարգով պետական-իրավական փորձաքննության ներկայացնելու դեպքում ԱՆ իրավական ակտերի փորձաքննության գործակալության կողմից դրա վերաբերյալ կտրամադրվի փորձագիտական եզրակացություն:

	Ընդունվել է մասամբ


1. Որպես լիազորող նորմ առկա է միայն ՀՀ փոխվարչապետի հանձնարարականը։
2. Առաջարկն ընդունվել է, և կատարվել են համապատասխան փոփոխությունները
3. Առաջարկն ընդունվել է, և կատարվել են համապատասխան փոփոխությունները

